पाएं अपने शहर की ताज़ा ख़बरें और फ्री ई-पेपरडाउनलोड करें
मुख्यमंत्री अशोक गहलोत के गृह नगर जोधपुर में फैल रहा कोरोना अब पाक विस्थापितों की बस्तियों में पहुंच गया है। बेहद विषम परिस्थितियों में निवास कर रहे इन लोगों में से अधिकांश अभी तक वैक्सीनेशन से वंचित है। वहीं, बड़ी संख्या में लोग बीमार है। इसके बावजूद अभी तक इन बस्तियों में चिकित्सा विभाग की स्क्रीनिंग टीम ने एक भी दौरा नहीं किया है। शहर के चारों तरफ आबाद 21 बस्तियों में निवास करने वाले करीब चालीस हजार पाक विस्थापितों(भारतीय नागरिक और गैर नागरिक) में एक हजार से अधिक लोगों में खांसी-जुकाम-बुखार के लक्षण पाए गए है। वहीं चार लोग कोरोना से दम तोड़ चुके है। इन बस्तियों में हालात बेहद विकट होते जा रहे है।
पाक विस्थापितों के लिए काम करने वाली संस्था सीमांत लोक संगठन ने इन बस्तियों में एक सर्वे कर लोगों के हाल जाने। इस सर्वे में एक हजार से अधिक लोग विभिन्न बीमारियों से पीड़ित पाए गए है। इनके इलाज की उचित व्यवस्था भी नहीं है। ये लोग नीम हकीमों से अपना इलाज ले रहे है। चार कोरोना संक्रमितों की मौत हुई। जबकि कुछ ऐसे लोगों की भी मौत हुई जिनके लक्षण कोरोना के समान ही थे, लेकिन उनकी जांच नहीं हो पाई।
ऐसे है विस्थापितों की बस्तियों के हालात
पाक विस्थापितों की बस्तियों में सभी लोग झुग्गी-झोपड़ियों में रहते है। एक से दूसरी झोपड़ी के बीच दीवार भी नहीं है। ऐसे में सोशल डिस्टेंसिंग कल्पना से परे है। यदि किसी परिवार में कोई बीमार भी है तो सभी को उसके साथ रहने की मजबूरी है। ऐसे में बड़ी संख्या में संक्रमण फैल रहा है। यदि समय रहते इस पर नियंत्रण नहीं किया गया तो हालात बेकाबू हो सकते है। इन बस्तियों में करीब पंद्रह हजार लोगों को भारतीय नागरिकता मिल चुकी है। जबकि पच्चीस हजार लोगों को नागरिकता मिलने का इंतजार है।
वैक्सीनेशन में हैं कई दिक्कतें, सीएमओ ने दिलाया भरोसा
पाक विस्थापितों में से करीब पंद्रह हजार लोगों के पास आधार कार्ड नहीं है। इसके अभाव में वैक्सीनेशन की दिक्कतें आ रही है। अभी तक सीमित संख्या में लोगों ने ही वैक्सीन लगवाया है। सीमांत लोक संगठन के संस्थापक हिन्दूसिंह सोढ़ा का कहना है कि इन हालात में वैक्सीन ही सबसे बड़ा उपाय है। उन्होंने आज इस बारे में मुख्यमंत्री कार्यालय(सीएमओ) में बात कर पाक विस्थापितों के वैक्सीनेशन को शिविर लगाने की मांग की है। वहां से उन्हें आश्वासन मिला है कि शीघ्र ही इस बारे में आदेश जारी कर दिए जाएंगे।
स्क्रीनिंग पहली आवश्यकता
सोढ़ा का कहना है कि बीमार लोगों का पता लगा समय पर उनका इलाज शुरू करने के लिए आवश्यक है कि सभी बस्तियों में सघन स्क्रीनिंग अभियान चलाया जाए। बीमार लोगों की पहचान कर उन्हें वहीं पर दवा दी जाए तो स्थिति काफी हद तक सुधर सकती है। इस कार्य में उनकी टीम पूरा सहयोग देने को तैयार है। ताकि कोई भी व्यक्ति अपनी बीमारी को छुपा न पाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn